《二高行赠剑父、奇峰兄弟》
清代·丘逢甲

岭南今日论画手，二高杰出高于时。渡海归来笔尤变，丹青著手生瑰奇。

小高温温清而臞，大高短小雄有髭。我方主教罗以礼，翩然作我图画师。

岭南二月三月时，杜鹃啼上红棉枝。小高写扇昨赠我，相看令我生古悲。

杜鹃帝蜀昔亡蜀，从此化为亡国物。一啼津桥炎宋衰，再啼大都胡元没。

何人复拜古帝魂，杜陵野老空自屈。凤凰麒麟今不来，羽虫毛虫胥可哀。

昨闻大高忽画虎，群雄草泽争惊猜。画虎高于真虎价，千金一纸生风雷。

我闻狮尤猛于虎，大高画狮勿画虎。中国睡狮今已醒，一吼当为五洲主。

不然且画中国龙，龙方困卧无云从。东鳞西爪画何益，画龙须画其威容。

中原岂是无麟凤，其奈潜龙方勿用。乞灵今日纷钻龟，七十二钻谋者众。

安能遍写可怜虫，毛羽介鳞供戏弄。粉碎虚空一物无，上天下地存真吾。

奇峰之峰剑父剑，乞为我写携剑昆崙看瀑图。

作者简介：丘逢甲(1864年～1912年）近代诗人。字仙根，又字吉甫，号蛰庵、仲阏、华严子，别署海东遗民、南武山人、仓海君。辛亥革命后以仓海为名。祖籍嘉应镇平（今广东蕉岭）。同治三年（1864年）生于台湾彰化，光绪十四年（1887年）中举人，光绪十五年登进士（1889年），授任工部主事。但丘逢甲无意在京做官返回台湾，到台湾台中衡文书院担任主讲，后又于台湾的台南和嘉义教育新学。